**NEUROPATIA DOLNÝCH KONČATÍN – Erika Dorociaková

PRIEBEH:**

Muž 46 ročný, vysoký, štíhly, veľmi sympatický. Prišiel asi pred 4 rokmi. Mal silné bolesti nôh – hlavne v stehnách. Bolesti mal už asi rok a niekedy sú neznesiteľné. Lekári diagnostikovali neuropatiu dolných končatín – bližšie povedané poškodenie periférnych nervov dolných končatín. Bolesti nôh ho veľmi obmedzovali hlavne v práci, kde musí sedieť a práve sedenie mu stav veľmi zhoršovalo. Kvôli bolestiam dlhodobo užíval lieky od bolesti. Bolesti nôh opisuje ako pálenie, bodanie, vystreľujúca bolesť. Mal bolestivosť a zníženú citlivosť v stehnách a tiež v oblasti od kolena smerom k členku. Tie bolesti sa menili – raz to bolo pálenie, inokedy bodavá bolesť do stehien. Pokožka je na týchto miestach veľmi citlivá. Povedal: „koža je tak citlivá ako keď si horúcou vodou oparíš pokožku, ktorá ťa páli a je citlivá nielen na dotyk“.

Povedal, že bolesť bola niekedy tak silná, že sa nedokázal sústrediť na prácu. Skúsil už všeličo, aj niečo z čínskej medicíny. Nič nepomáhalo. Od lekárov dostával len lieky od bolesti. Bez liekov od bolesti by nemohol pracovať.

**LIEČBA:**

Hneď na prvom stretnutí hovoril, čo jeho stav zhoršuje a čo zlepšuje, preto som sa rozhodla pre polárnu analýzu a poprosila som ho o vyplnenie dotazníka. Opíšem len v krátkosti, čo jeho stav zhoršovalo a čo zlepšovalo.

Jeho stav zhoršovalo: chlad, ochladenie (počasie), sedenie.

Jeho stav zlepšovalo: teplé počasie, zohriatie v posteli, teplo v miestnosti, teplé zabalenie sa do šiat alebo prikrývok, pohyb, trenie stehien – teda trenie po stehnách – akoby sa snažil masírovaním stehien uľaviť si od bolesti.

Ako najlepší vyšiel liek XXX. Ten však nepomohol. Druhý liek bol YYY. Rozhodla som sa dať mu liek v potencii 30 C. Hneď prvý deň po lieku pocítil neskutočnú úľavu. Na druhý deň pravý opak – silné pálenie v nohách. Na tretí deň nastalo výrazné zlepšenie stavu – nohy nepália a nebolia, len občas má ešte „mravčenie“ v nohách.

Časom sa bolesti nôh ešte opakovali. Hlavne pri zmene počasia cítil zhoršenie, ale po jednej globulke YYY 30 C ťažkosti úplne zmizli. Vôbec nepotreboval lieky od bolesti.

Nemenila som liek ani potenciu lieku, pretože tento liek stále účinkoval. A intervaly, kedy prichádzalo zhoršenie, sa predlžovali. Postupne sa jeho stav zlepšil a globulky užíval čoraz menej.

Tento týždeň som mu volala. Povedal, že už nemá žiadne ťažkosti. Bolesti sa nevracajú ani pri zmene počasia. Homeopatikum neužíval už asi rok. Je veľmi spokojný a bol veľmi vďačný, že mu homeopatia pomohla.